ספרות גותית

[ממוזער|200px|[מרי שלי, כותבת הרומן "פרנקנשטיין", ממייסדות ז'אנר הפנטזיה והאימה הגותי.]]
[ממוזער|200px|[אדגר אלן פו, מהמשוררים והסופרים המשפיעים ביותר בספרות הגותית, מחבר הפואמה "העורב".]]
[ממוזער|200px|[עורב, המסמל פעמים רבות את המוות.]]
**ה[[ספרות]] הגותית וה[[שירה]] הגותית** התפתחו במחצית השנייה של המאה ה-18 והמשיך כתת-סוגה של הספרות הרומנטית במאה ה-19. הספרות הגותית משלבת בין הגרוטסק לנשגב, ומתעסקת הרבה באפל, במסתורי ובעל-טבעי.

## הספרות הגותית
הספרות הגותית התעסקה בסיפורי אימה שבהם מעורבים יסודות אפלים ועל-טבעיים. הוראס וולפול, שהוקסם מתרבות ימי הביניים ושימש כמבשר "התחייה הגותית" היה מראשוני הסופרים הגותיים. לצידו בלט גם ויקטור הוגו עם ספרו "הגיבן מנוטרדאם" (במקור: Notredame de Paris) שעסק בגיבן גרוטסקי המשרת בקתדרלה נוטרדאם דה פארי, שנחשבת לדוגמה הידועה ביותר של אדריכלות גותית.

סיפור אימה גותי (שהיה גם מראשוני הסיפורים מסוגת מדע בדיוני) הוא הרומן "פרנקנשטיין" של הסופרת מרי שלי ובו מתואר כיצד מדען מטורף בונה מפלצת חיה מחלקי גופות מתות. סיפורי אימה על ערפדים (כגון "דרקולה" של ברם סטוקר), אנשי זאב ומפלצות אחרות היו גם הם פופולריים ונפוצים. סיפורים אחרים עוסקים בדת, בשאלות מוסריות של טוב ורע, ובגן עדן וגיהנום.

המאפיין המייחד את הספרות הגותית הוא דרך יצירת האימה באמצעות מפלצות. המפלצות מאכלסות בתוכן מאפיינים מהתקופה שבהם הספרים נכתבו. לדוגמה, הערפדית קרמילה מסיפורו של שרידן לה פאנו "קרמילה" מבטאת את החשש מן הכוח העולה של המיעוט בחברה בתקופה שבה נכתב הסיפור. ברוב המקרים יצירת האימה באה לידי ביטוי בכוח או ביצור לא נודע, הקשורים לעברה של הדמות הראשית, רגשותיהם או רצונותיהם הדחוקים. ב"קרמילה", הדמות הראשית לורה מרגישה את החום והאהבה שאיבדה אחרי מות אמה דרך קרמילה, ולאורך הסיפור היא לומדת לקבל את רגשותיה כתוצאה מכך.

**מוטיבים בספרות הגותית:**
* קדרות ואפלוליות.
* דמויות פסיכולוגיות מורכבות וטרגיות, ולעיתים מעוותות בצורה כלשהי.
* שילוב (ולעיתים עימות) בין הגרוטסק לבין הנשגב.
* דיכוטומיות והנגדות: טוב ורע, חושך ואור, יפה ומכוער, שחור ולבן ועוד.
* בחינת המושגים של טוב ורע, הניגודיות ביניהן והאסתטיקה שלהם (האם מכוער בהכרח רע וטוב בהכרח יפה?).
* בחינת המושגים של חיים ומוות.
* שימוש ביסודות על-טבעיים, פנטסטיים, מיסטיים ואימתיים.
* שימוש בעבר, בעיקר ימי הביניים, המאה ה-18 והמאה ה-19, כאשר עלילות רבות מתרחשות בקתדרלות גותיות, טירות עתיקות, בתים נטושים ובתי קברות.

## השירה הגותית
המשורר הגותי הנודע ביותר היה אדגר אלן פו שכתב שירי אימה שעסקו בפחדים האפלים והתשוקות הכמוסות בנפשו של האדם. אדגר אלן פו היה מאבי הספרות הגותית בשל שירי האהבה שכתב וסיפורי המסתורין שחיבר. שירתו מעוררת רגשות עזים ומתאפיינת בקצב מיוחד עד כי שארל בודלר, אבי השירה המודרנית, היה נוהג לעיין בה מדי יום. הסבל והבדידות בחייו באו לידי ביטוי ביצירה אחוזת ביעותים ודמוית חלום בלהות. סיפוריו מלאי הזיות וחודרים לעולמם של טרופי הדעת, מביעים את פחדם וכאבם ומתארים סיוט מתמשך שלא נגמר. תחת השפעת האופיום היה פו נובר בתת-הכרתו ושולף מתוכה חרדות עמוקות אודות השתוללות מגפות, עינויים במערות קבורה וכאב חסר גבולות בעולם הזה. שירו הידוע ביותר היה "העורב" שאף זכה לתרגום של זאב ז'בוטינסקי.

## לקריאה נוספת
* הרומן הגותי בתחילת דרכו, יעקב עיון (באתר e-mago)

* Allan Lloyd Smith, **American Gothic Fiction: an Introduction**, Continuum, 2004 
* James Watt, **Contesting the Gothic: Fiction, Genre, and Cultural Conflict, 1764-1832**, Cambridge University Press, 1999 
* Markman Ellis, **The History of Gothic Fiction**, Edinburgh University Press, 2022 
* S.L. Varnado, **Haunted Presence: the Numinous in Gothic Fiction**, University of Alabama Press, 1987 
* Jerrold E. Hogle, **The Cambridge Companion to Gothic Fiction**, Cambridge University Press, 2002 
* Gail Turley Houston, **From Dickens to Dracula: Gothic, Economics, and Victorian Fiction**, Cambridge University Press, 2005 
* William Hughes, **Historical Dictionary of Gothic Literature**, Scarecrow Press, 2013 
* Isabel Ermida, **Dracula and the Gothic in Literature, Pop Culture and the Arts**, Rodopi Press, 2016 
* Robert Mighall, **A Geography of Victorian Gothic Fiction: Mapping History's Nightmares**, Oxford University Press, 1999 
* Michelle J. Smith, **Young Adult Gothic Fiction**, University of Wales Press, 2021 
* Kathleen Hudson, **Women's Authorship and the Early Gothic: Legacies and Innovations**, University of Wales Press, 2020 
* Coral Ann Howells, **Love, Mystery, and Misery: Feeling in Gothic Fiction**, Athlone Press, 1978 
* Fred Botting, Catherine Spooner (eds.), **Monstrous Media/Spectral Subjects: Imaging Gothic from the Nineteenth Century to the Present**, Manchester University Press, 2017 
* Ardel Thomas, **Queer Others in Victorian Gothic: Transgressing Monstrosity**, University of Wales Press, 2012 
* David Punter, **The Edinburgh Companion to Gothic and the Arts**, Edinburgh University Press, 2019 
* Avril Horner, Sue Zlosnik (eds.), **Women and the Gothic: an Edinburgh Companion**, Edinburgh University Press, 2016 
* Carol Margaret Davidson (ed.), **The Gothic and Death**, Manchester University Press, 2017 


## קישורים חיצוניים

## הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:סוגות ספרותיות